Can A Muslim State Declare Anyone Muslims Or Non-mulsim?
Arsalan, assalaamu alaikum. I’ve tried to find an Al-Mawrid response to Yusufi’s opinion. What I’ve found is that a certain Malak Faisal Aslam, another student of Ghamidi Saahayb, responded to him through Facebook. I don’t have access to FB, so I can’t verify if it still exists. Other than that, I’d be surprised if Ghamidi Saahayb did anything else, unless he felt the need to change his opinion, which is obviously not the case.
احمدی جماعت اور مسلمان – (ملک فیصل اسلم) سورہ توبہ کی آیت ١١ میں ارشاد باری تعالیٰ ہے “وہ اگر توبہ کرلیں اور نماز قائم کریں اور زکوٰۃ ادا کریں تو تمھارے دینی بھائی ہیں”۔ استاذ محترم جاوید غامدی صاحب اپنی کتاب البیان میں اس آیت کی تفسیر میں لکھتے ہیں. ” پیچھے اِنھی شرائط کے بعد فرمایا ہے کہ ’فَخَلُّوْا سَبِیْلَھُمْ‘۔ یہاں اُس کی جگہ ’فَاِخْوَانُکُمْ فِی الدِّیْنِ‘ کے الفاظ ہیں۔ یہ دونوں تعبیرات مل کر حکم کا منشا ہر لحاظ سے واضح کر دیتی ہیں۔ مطلب یہ ہے کہ اِن شرائط کے پورا ہو جانے کے بعد اُن سے مزید کوئی مطالبہ نہیں کیا جائے گا، قانون اور ریاست کے نقطۂ نظر سے وہ مسلمان سمجھے جائیں گے اور وہ تمام حقوق اُنھیں حاصل ہوجائیں گے جو ایک مسلمان کی حیثیت سے مسلمانوں کے نظم اجتماعی میں اُن کو حاصل ہونے چاہییں۔ اُن میں اور پہلے ایمان لانے والوں کے حقوق و فرائض میں کوئی فرق نہیں ہوگا اور اخوت کا یہ رشتہ قائم ہو جانے کے بعد وہ تمام ذمہ داریاں بھی اُن میں سے ہر ایک پر عائد ہو جائیں گی جو عقل و فطرت کی رو سے ایک بھائی پر اُس کے بھائی کے بارے میں عائد ہونی چاہییں۔” برادر محترم ابو یحییٰ اپنے ایک مقالے ‘ احمدی جماعت اور مسلمان’ میں لکھتے ہیں کہ “یہاں سوال یہ پیدا ہوتا ہے کہ کیا احمدی جماعت کے افراد کو اس بنیاد پر کوئی رعایت دی جاسکتی ہے کہ وہ تاویل کی غلطی کا شکار ہوئے ہیں جس طرح مسلمانوں کے بعض دیگر فرقے تاویل کی غلطی کا شکار ہوکر سنگین گمراہیوں میں مبتلا ہوئے ہیں۔ ہمارے نزدیک اس سوال کا جواب یہ ہے کہ قادیانی حضرات کا معاملہ یہ نہیں ہے کہ وہ ختم نبوت کی آیت کے فہم میں مسلمانوں سے مختلف جگہ پر کھڑے ہوئے ہیں۔ ان کا معاملہ یہ ہے کہ وہ ایک شخص کے دعویٰ نبوت کو مان رہے ہیں۔ دعویٰ نبوت فہم دین کی نوعیت کی کوئی چیز نہیں ہوتا۔ اس کا مطلب خدا سے کلام کرنا، اس سے وحی پانا اور اس کا سفیر بن کرلوگوں میں کھڑے ہونا ہے۔ اس میں کسی تاویل اور توجیہ کی غلطی کا کیا سوال ہے؟ اس لیے یہ مسئلہ کسی تاویل یا توجیہ کی غلطی کا نہیں ہے کہ قادیانی حضرات کو اس بنیاد پر کوئی رعایت دے کر انھیں مسلمان تسلیم کرنا ضروری ہو۔” بالکل صحیح فرمایا کہ ‘ان کا معاملہ یہ ہے کہ وہ ایک شخص کے دعویٰ نبوت کو مان رہے ہیں’. لیکن کیوں ؟ کیوں ایسا کر رہے ہیں؟ اس لئے کہ وہ ‘ ختم نبوت کی آیت کے فہم میں مسلمانوں سے مختلف جگہ ہی پر کھڑے ہوئے ہیں’. وہ اس آیت کی تفہیم ہی میں ایک غلط نکتہ نظر پر قائم ہو گئے ہیں. ان کو اس آیت کے صحیح پیغام کو سمجھنے میں غلطی لگ گئی. لہٰذا یہ کہنا کسی طرح درست نہیں کہ ” قادیانی حضرات کا معاملہ یہ نہیں ہے کہ وہ ختم نبوت کی آیت کے فہم میں مسلمانوں سے مختلف جگہ پر کھڑے ہوئے ہیں.” معاملہ اصلا یہی ہے. آگے لکھتے ہیں کہ “قرآن مجید ایمانیات کو تفصیل سے واضح کرتا ہے اور بتاتا ہے کہ ان چیزوں کو مان لینے پر نجات منحصر ہے۔ اس ایمانیات میں کسی آنے والے نبی مرزا غلام احمد قادیانی پر ایمان لانے کا ذکر نہیں ہے، اس لیے مرزا صاحب پر ایمان لانا قرآنی ایمانیات کے منافی ہے۔” اس ایمانیات میں کسی آنے والے نبی مرزا غلام احمد قادیانی پر ایمان لانے کا ذکر نہیں ہے بالکل ایسا ہی ہے. لیکن ایمان نہ لانے کا ذکر بھی نہیں. جو واحد آیت چیخ چیخ کرکہہ رہی ہے کہ مرزا غلام احمد قادیانی پر ایمان نہ لیا جاۓ یہی وہ آیت ہے جسکے فہم کی غلطی میں وہ لوگ مبتلا ہو گئے ہیں. اور اس کو تاویل کی غلطی ہی کہا جا سکتا ہے. قرآن مجید جن ایمانیات کو تفصیل سے واضح کرتا ہے، ان کے بارے میں ان لوگوں کی راے یہ ہے کہ ان میں سے ایک ایک پر وہ پورا پورا ایمان رکھتے ہیں. الله پر اس کے رسولوں پر اس کے فرشتوں پر اس کی کتابوں پر یوم آخرت پر، حتی کہ اس کے رسول محمّد صلی اللہ علیہ وآله وسلم پر بھی. بس غلطی یہ لگ گئی کہ رسالت مآب صلی اللہ علیہ وآله وسلم کو آخری نبی نہیں مانتے اور اس کے لئے الله کی کتاب میں دی گئی واضح ہدایت اور صریح آیت کی غلط تاویل کے نتیجے میں ایک غلط دعویٰ نبوت پر بھی ایمان لے آے. قرآن مجید جن ایمانیات کو تفصیل سے واضح کرتا ہے یہ اس پر ایک اضافی ایمان ہے. جو ہمارے نزدیک غلط ہے. اپنے مقالے میں ابو یحییٰ مزید لکھتے ہیں کہ “احمدی جماعت اور مرزا صاحب کا معاملہ اس پہلو سے مزید سنگین ہے کہ ان کا دعویٰ نبوت صرف دعویٰ نہیں رہا بلکہ ایک دعوت میں بدل گیا۔ اس دعوت کو لے کر وہ لوگوں تک گئے۔ لوگ ان پر اسی طرح ایمان لائے جس طرح انبیا پر ایمان لایا جاتا ہے۔ اس کے نتیجے میں ایک گروہ احمدی جماعت کی شکل میں وجود میں آیا۔ اس احمدی جماعت کے نزدیک جو لوگ مرزا صاحب پر ایمان نہیں لاتے وہ ایک نبی کے انکار کی بنا پر کافر ہیں۔” یہ سب کے سب ختم نبوت کی آیت کی تاویل کی غلطی کے لگ جانے کے نتائج ہیں. جب آپ ایک غلط تعبیر نکال لیں گے. ایک غلط تاویل کا شکار ہو جایئں گے. تو باقی سب نتیجے کے طور پر سامنے آنے والی چیزیں ہیں. مزید لکھتے ہیں “چنانچہ یہ بات بالکل واضح ہے کہ احمدی جماعت کا معاملہ مسلمانوں کے دیگر فرقوں جیسا نہیں ہے جو ایک دوسرے پر کفر وشرک کے الزام لگاتے ہیں۔ وہ سب کے سب نصوص کے فہم پر کھڑے ہیں یا بہت ہوا تو اپنے گمراہ کن خیالات کا علانیہ اظہار کر دیتے ہیں۔ ان میں سے کوئی نبوت کا دعویٰ کرکے لوگوں میں اپنی نبوت کی تعلیم پیش کرتا ہے، نہ اس بنیاد پر ان کے کفر و ایمان کے فیصلے کرتا ہے۔” اس پیراگراف میں دیکھئے برادر محترم ابو یحییٰ مسلمانوں کے دیگر فرقوں کے درمیان پائے جانے والے اشتراک کے بارے میں فرمایا کہ ” وہ سب کے سب نصوص کے فہم پر کھڑے ہیں یا بہت ہوا تو اپنے گمراہ کن خیالات کا علانیہ اظہار کر دیتے ہیں”. غور کر کے دیکھ لیں قادیانی بھی یہی کر رہے ہیں. نصوص کے (غلط) فہم پر بھی کھڑے ہیں اور اپنے گمراہ کن خیالات کا علانیہ اظہار بھی کر رہے ہیں. نصوص کے غلط فہم پر کھڑے ہو کر گمراہ کن خیالات کا علانیہ اظہار کرنے کے نتیجے میں آپ کس دعوے کی بنیاد ڈال پاتے ہیں یہ تو آپ کی استطاعت کی بات ہے. آپ نبوت کا دعویٰ کریں یا ولایت کا، حکمرانئ سیاست کا یا اقتضائے بیعت کا. اس کو میں آپ کی جسارت اور آپ کی دیدہ دلیری تو کہہ سکتا ہوں لیکن کیا کافر یا غیر مسلم کہنا شروع کردوں وہ میری جسارت اور میری دیدہ دلیری ہو گی. میرا کام آپ کو محض خیر اندیشی کے جذبے کے تحت آپ کی غلطی پر متوجہ کرانا ہے. یہی دعوت ہے. اسی کا میں مکلف ہوں.